Naiste pretendentide turniir

pisi|Nana Alekhsandria, mängis kahel korral MM-tiitlimatši
pisi|Nana Ioseliani, mängis kahel korral MM-tiitlimatši

Naiste male maailmameistrivõistluste tiitlipretendentide turniir (inglise keeles Women's Candidates Tournament) on naiste male maailmameistrivõistluste FIDE egiidi all peetav kvalifikatsioonivõistlus, viimane vaheetapp (aste) enne naiste MM-tiitlimatši. Pretendentide turniiri võitja saab õiguse kohtuda MM-tiitlimatšis valitseva naiste maailmameistriga. 

Esimene naiste pretendentide turniir leidis aset 1952. aastal Moskvas (kaks aastat hiljem kui meeste esimene vastav turniir). Kuni 1971. aastani korraldati pretendentide turniire ringsüsteemis (igaüks mängib igaühega), seejärel aastatel 1971–1986 selgitati naiste maailmameistri vastane pretendentide matšides. Aastatel 1986–1997 mängiti pretendentide turniiridel ringsüsteemis. Pärast ajavahemikku (1997–2018), kui pretendentide turniire ei korraldatud, hakati 2019. aastast neid taas pidama.

Ainsana on pretendendi turniiri võitnud kolmel korral Alla Kušnir (1964, 1967, 1971). Kahel korral on seda teinud Nana Alekhsandria, Nana Ioseliani ja Xie Jun.

Pretendentide turniiride võitjad (1951–1999)
Pretendentide turniiride võitjad (1951–1969)
1952 – Jelizaveta Bõkova, sai õiguse tiitlimatšile maailmameister Ljudmila Rudenkoga
1955 – Olga Rubtsova, sai õiguse tiitlimatšile maailmameister Jelizaveta Bõkovaga
1959 – Kira Zvorõkina, sai õiguse tiitlimatšile maailmameister Jelizaveta Bõkovaga
1961 – Nona Gaphrindašvili, sai õiguse tiitlimatšile maailmameister Jelizaveta Bõkovaga
1964 – Alla Kušnir, sai õiguse tiitlimatšile maailmameister Nona Gaphrindašviliga
1967 – Alla Kušnir, sai õiguse tiitlimatšile maailmameister Nona Gaphrindašviliga

Pretendentide finaalmatšide võitjad (1970–1984)
1971 – Alla Kušnir, sai õiguse tiitlimatšile maailmameister Nona Gaphrindašviliga
1975 – Nana Alekhsandria, sai õiguse tiitlimatšile maailmameister Nona Gaphrindašviliga
1978 – Maia Tšiburdanidze, sai õiguse tiitlimatšile maailmameister Nona Gaphrindašviliga
1981 – Nana Alekhsandria, sai õiguse tiitlimatšile maailmameister Maia Tšiburdanidzega
1984 – Irina Levitina, sai õiguse tiitlimatšile maailmameister Maia Tšiburdanidzega

Pretendentide turniiride võitjad (1985–1991)
1986 – Jelena Ahmõlovskaja, sai õiguse tiitlimatšile maailmameister Maia Tšiburdanidzega
1988 – Nana Ioseliani, sai õiguse tiitlimatšile maailmameister Maia Tšiburdanidzega
1990 – Xie Jun, sai õiguse tiitlimatšile maailmameister Maia Tšiburdanidzega

Pretendentide finaalmatšide võitjad (1992–1999)
1993 – Nana Ioseliani, sai õiguse tiitlimatšile maailmameister Xie Juniga
1995 – Susan Polgár, sai õiguse tiitlimatšile maailmameister Xie Juniga
1998 – Xie Jun, sai õiguse tiitlimatšile maailmameister Susan Polgárga

Naiste pretendentide turniirid 2020. aastatel
Naiste pretendentide turniir (2022–2023)
Aastatel 2022–2023 peeti Monacos, Hiivas ja Chongqing Shis kaheksa osavõtjaga naiste pretendentide turniir nokautsüsteemis. Poolfinaali jõudsid ukrainlanna Anna Muzõtšuk, hiinlannad Lei Tingjie ja eksmaailmameister Tan Zhongyi ning FIDE lipu all mängiv Aleksandra Gorjatškina. Hiina maletajad pääsesid finaali, kus aprillis 2023 Lei Tingjie võitis Tan Zhongyi tulemusega 3½:1½ ja sai õiguse mängida MM-tiitlimatš valitseva maailmameistri Ju Wenjuniga (tiitlimatš toimus juulis 2023. Võitis Ju Wenjun).

2024. aasta naiste pretendentide turniir
Aprillis 2024 peeti Torontos kaheksa osavõtjaga kaheringiline naiste pretendentide turniir. Võitis hiinlanna Tan Zhongyi (edestas järgnevaid pooleteise punktiga), kes sai õiguse 2025. aastal mängida MM-tiitlimatš valitseva maailmameistri Ju Wenjuniga. Tan Zhongyile järgnesid Koneru Humpy (teine koht), Lei Tingjie (kolmas koht) ja Rameshbabu Vaishali (neljas koht). Venemaa maletajad Aleksandra Gorjatškina ja Jekaterina Lagno (mõlemad mängisid FIDE lipu all) jäid viiendaks-kuuendaks.

Eesti maletajad naiste pretendentide turniiridel
Eesti maletajaist on naiste pretendentide turniiril mänginud Salme Rootare (1959. aastal Plovdivis 4.–5. koht) ja Maaja Ranniku (1964. aastal Suhhumis kuues koht). Mõlemad esindasid Nõukogude Liitu.

Hilisem Tartu Ülikooli professor Larissa Volpert oli 1950. aastatel Leningradi maletaja, kes esindas Nõukogude Liitu kolmel naiste pretendentide turniiril: 1955. aastal Moskvas jäi ta Olga Rubtsova järel teiseks, 1959. aastal Plovdivis saavutas kolmanda koha ja 1961. aastal Serbias Vrnjačka Banjas jäi jagama 7.–9. kohta.

Vaata ka
Pretendentide turniir
Naiste male maailmameistrivõistlused
Naiste male maailmameister


Kategooria:Naiste maailmameistrivõistlused males